A.

Príloha I sa mení a dopĺňa takto: 1. V oddiele 1 sa slová „prílohách II až XI a XIII – XV“ nahrádzajú slovami „prílohách II až XI a prílohách XIII až XVIII“. 2. Oddiel 2 sa mení a dopĺňa takto: a) V úvodnej časti sa slová „príloh II až XV“ nahrádzajú slovami „príloh II až XVIII“. b) V odseku 3 sa vkladá toto písmeno j): „j) ‚bod merania‘ je zdroj emisií, pre ktorý sa na meranie emisií používa systém kontinuálneho merania emisií (SKME), alebo prierez potrubného systému, pre ktorý sa tok CO2 určuje s použitím systémov kontinuálneho merania.“ c) Vkladá sa tento odsek 7: „7. V súvislosti s emisiami skleníkových plynov z činnost’ zachytávania, prepravy a geologického ukladania skleníkových plynov sa uplatňujú tieto vymedzenia pojmov: a) ‚geologické ukladanie CO2‘ je ‚geologické ukladanie CO2‘ v zmysle článku 3 ods. 1 smernice 2009/31/ES; b) ‚úložisko‘ je ‚úložisko‘ v zmysle článku 3 ods. 3 smernice 2009/31/ES; c) „úložiskový komplex“ je ‚úložiskový komplex‘ v zmysle článku 3 ods. 6 smernice 2009/31/ES; d) ‚preprava CO2‘ je preprava CO2 potrubím na geologické ukladanie v úložisku povolenom podľa smernice 2009/31/ES; e) ‚prepravné siete‘ sú ‚prepravné siete‘ v zmysle článku 3 ods. 22 smernice 2009/31/ES; f) ‚zachytávanie CO2‘ je činnost' zachytávania z prúdov plynu CO2, ktorý by sa inak emitoval, na účely prepravy a geologického ukladania v úložisku povolenom podľa smernice 2009/31/ES; g) ‚zariadenie na zachytávanie‘ je zariadenie, ktoré vykonáva zachytávanie CO2; h) ‚prchavé emisie‘ sú nepravidelné alebo neúmyselné emisie zo zdrojov, ktoré nie sú lokalizované, alebo sú príliš rozmanité, alebo príliš malé, aby sa monitorovali individuálne, ako napríklad emisie z inak neporušených tesnení, ventilov, medziľahlých kompresorových staníc a medziľahlých skladových zariadení; i) ‚vypustené emisie‘ sú emisie úmyselne uvoľnené zo zariadenia poskytnutím určeného bodu emisie; j) ‚vodný stĺpec‘ je ‚vodný stĺpec‘ v zmysle článku 3 ods. 2 smernice 2009/31/ES; k) ‚zdokonalené znovuzískavanie uhľovodíkov‘ je znovuzískavanie uhľovodíkov navyše k uhľovodíkom získavaným vstrekovaním vody alebo inými prostriedkami; l) ‚únik‘ v súvislosti s geologickým ukladaním je ‚únik‘ v zmysle článku 3 ods. 5 smernice 2009/31/ES.“ 3. Oddiel 4 sa mení a dopĺňa takto: a) v oddiele 4.1 sa po druhom odseku vkladá tento nový odsek: „Ak sa zistia úniky z úložiskového komplexu podľa smernice 2009/31/ES a vedú k emisiám alebo uvoľneniu CO2 do vodného stĺpca, zahrnú sa ako zdroje emisií pre príslušné zariadenie a zodpovedajúcim spôsobom sa monitorujú podľa požiadaviek ustanovení prílohy XVIII. Únik môže byť vyňatý ako zdroj emisií na základe schválenia príslušným orgánom, ak sa prijali opatrenia na nápravu podľa článku 16 smernice 2009/31/ES a emisie alebo uvoľňovanie do vodného stĺpca z tohto úniku už nemožno zistiť.“; b) v oddiele 4.3 sa po štvrtom odseku pridávajú tieto pododseky: „o) tam, kde to prichádza do úvahy, umiestnenie zariadenia na meranie teploty a tlaku v prepravnej sieti; p) tam, kde to prichádza do úvahy, postupy zabraňovania, odhaľovania a kvantifikácie prípadov úniku z prepravných sietí; q) v prípade prepravných sietí postupy na účinné zabezpečenie, aby sa CO2 prenášal len na zariadenia, ktoré majú platné povolenie pre emisie skleníkových plynov, alebo kde je akýkoľvek emitovaný CO2 účinne monitorovaný a evidovaný v súlade s oddielom 5.7 tejto prílohy; r) ak je CO2 prenášaný podľa oddielu 5.7 tejto prílohy, identifikáciu prijímajúcich a prenášajúcich zariadení. V prípade zariadení, ktoré majú povolenie pre emisie skleníkových plynov, je ňou identifikačný kód zariadenia vymedzený nariadením podľa článku 19 smernice 2003/87/ES; s) tam, kde to prichádza do úvahy, opis systémov kontinuálneho merania používaných v bodoch prenosu CO2 medzi zariadeniami prenášajúcimi CO2 podľa oddielu 5.7 tejto prílohy; t) tam, kde to prichádza do úvahy, kvantifikačné prístupy pre emisie alebo uvoľňovanie CO2 do vodného stĺpca z potenciálnych únikov, ako aj uplatňované a eventuálne upravené kvantifikačné prístupy pre skutočné emisie alebo uvoľňovanie CO2 do vodného stĺpca z únikov v zmysle prílohy XVIII.“; c) v oddiele 4.3 sa šiesty odsek nahrádza takto: „Podstatná zmena metodiky monitorovania ako súčasť plánu monitorovania podlieha schváleniu príslušným orgánom, ak sa týka: — zmeny kategorizácie zariadenia podľa tabuľky 1, — zmeny medzi metodikou založenou na výpočtoch a metodikou založenou na meraniach používanou na určovanie emisií, — nárastu nepresnosti údajov o činnosti alebo iných parametrov (tam, kde to prichádza do úvahy), čo znamená rozdielnu úroveň, — uplatňovania alebo úpravy kvantifikačného prístupu pre emisie z úniku v úložiskách.“ 4. Oddiel 5 sa mení a dopĺňa takto: a) v oddiele 5.1 pod nadpisom „Emisie z procesov“ sa v poslednom odseku slová „v prílohách II až XI“ nahrádzajú v celom odseku slovami „v prílohách II až XI a XVI, XVII a XVIII“; b) v oddiele 5.2 v prvej vete sa slová „v prílohách II až XI a v prílohách XIV a XV“ nahrádzajú slovami „v prílohách II až XI a XIV až XVIII“. 5. Oddiel 5.7 sa nahrádza takto: „5.7. PREVEDENÝ CO2 Na základe schválenia príslušným orgánom môže prevádzkovateľ z vypočítanej hodnoty emisií zariadenia odpočítať CO2, ktorý nie je emitovaný zo zariadenia, ale je prenesený zo zariadenia: — ako čistá látka alebo priamo použitý a viazaný v produktoch alebo ako surovina, alebo — do iného zariadenia, ktoré má povolenie pre emisie skleníkových plynov, okrem prípadov, ak sa uplatňujú iné požiadavky uvedené v prílohách XVII alebo XVIII, za predpokladu, že sa toto odpočítanie odzrkadlí v príslušnej redukcii pre činnosť a zariadenie, o ktorom príslušný členský štát podá správu vo svojom vnútroštátnom výkaze o zásobách pre sekretariát Rámcového dohovoru OSN o zmene klímy. Príslušné množstvá CO2 sa v správe uvedú za každé zariadenie, do ktorého bol CO2 prevedený alebo z ktorého bol CO2 prijatý, ako informačná položka v ročnej správe o emisiách prevádzajúceho zariadenia, ako aj prijímajúceho zariadenia. V prípade prevodu do iného zariadenia musí prijímajúce zariadenie pripočítať prijatý CO2 do svojej vypočítanej úrovne emisií okrem prípadov, ak sa uplatňujú iné požiadavky v zmysle príloh XVII alebo XVIII. Členské štáty nahlásia príslušné zariadenia Európskej komisii na základe povinností vyplývajúcich z článku 21 smernice 2003/87/ES. V prípade prevodu do zariadenia, na ktoré sa vzťahuje daná smernica, prevádzajúce zariadenie uvedie vo svojej ročnej správe o emisiách prijímajúce zariadenie tak, že uvedie identifikačný kód prijímajúceho zariadenia vymedzený nariadením podľa článku 19 danej smernice. Prijímajúce zariadenie uvedie prevádzajúce zariadenie podľa toho istého prístupu. Medzi potenciálne prípady CO2 prevedeného zo zariadenia patrí okrem iného: — čistý CO2 použitý na nasycovanie nápojov oxidom uhličitým, — čistý CO2 použitý ako suchý ľad na účely chladenia, — čistý CO2 použitý ako hasiaci prostriedok, chladivo alebo ako laboratórny plyn, — čistý CO2 použitý na dezinsekciu zrna, — čistý CO2 použitý ako rozpúšťadlo v potravinárskom alebo chemickom priemysle, — CO2 použitý a viazaný vo výrobkoch alebo surovinách v chemickom a papierenskom priemysle (napr. na močovinu alebo vyzrážané uhličitany), — uhličitany viazané v rozprašovaním sušenom absorpčnom výrobku (SDAP – spray-dried absorption product) z polosuchého čistenia výfukových plynov, — CO2 prevedený do zariadení na zachytávanie, — CO2 zo zariadení na zachytávanie prevedený do prepravných sietí, — CO2 z prepravných sietí prevedený to úložísk. Okrem prípadov, ak sa v prílohách pre špecifické činnosti uplatňujú iné požiadavky, hmotnosť ročne prevedeného CO2 alebo uhličitanu sa určí s maximálnou nepresnosťou menšou ako 1,5 % buď priamo pomocou objemových či hmotnostných prietokomerov, vážením, alebo nepriamo z hmotnosti príslušného výrobku (napr. uhličitanov alebo močoviny), pokiaľ je to možné a vhodné. V prípade, že sa množstvá prevedeného CO2 merajú na prevádzajúcom zariadení, ako aj na prijímajúcom zariadení, množstvá prevedeného aj prijatého CO2 musia byť totožné. Ak je odchýlka medzi meranými hodnotami v rozsahu, ktorý možno vysvetliť nepresnosťou systémov merania, v správach o emisiách prevádzajúceho, ako aj prijímajúceho zariadenia sa uvedie aritmetický priemer oboch nameraných hodnôt. V správe o emisiách musí byť uvedené, že táto hodnota bola porovnaná s hodnotou prevádzajúceho, respektíve prijímajúceho zariadenia. Nameraná hodnota sa uvádza ako informačná položka. V prípade, že odchýlku medzi nameranými hodnotami nemožno vysvetliť nepresnosťou systémov merania, prevádzkovatelia príslušných zariadení zladia namerané hodnoty použitím konzervatívnych korekcií (t. j. korekcií zabraňujúcich podhodnotenie emisií). Toto zladenie overia overovatelia prevádzajúceho a prijímajúceho zariadenia a podlieha schváleniu príslušným orgánom. V prípadoch, keď časť prevedeného CO2 bola generovaná z biomasy, alebo ak zariadenie len čiastočne podliehalo smernici 2003/87/ES, prevádzkovateľ odpočíta len príslušnú časť hmotnosti prevedeného CO2, ktorá pochádza z fosílnych palív a materiálov v činnostiach, na ktoré sa vzťahuje smernica. Príslušné prisudzovacie metódy budú konzervatívne a podliehajú schváleniu príslušným orgánom. V prípade, že sa na prevádzajúcom zariadení uplatňuje prístup založený na meraniach, celkové množstvo prevedeného/prijatého CO2 vyplývajúce z použitia biomasy sa predloží v správe za prevádzajúce, ako aj prijímajúce zariadenie ako informačná položka. Prijímajúce zariadenie nie je povinné vykonať na tento účel vlastné merania, ale nahlási množstvo CO2 získaného z biomasy prevádzajúcim zariadením.“ 6. V oddiele 6.3 písm. c) ods. 3 sa slová „príloh II až XI“ nahrádzajú slovami „príloh II až XI a XVI, XVII a XVIII“. 7. V oddiele 7.1 ods. 5 sa slová „príloh II až XI a príloh XIV a XV“ nahrádzajú slovami „príloh II až XI a XIV až XVIII“. 8. Oddiel 8 sa mení a dopĺňa takto: a) v odseku 5 pododseku 6 sa slová „príloh I až XI“ nahrádzajú slovami „príloh I až XI a XVI, XVII a XVIII“; b) v odseku 5 sa na konci vkladá nový pododsek: „10. tam, kde to prichádza do úvahy, množstvá CO2 prevedeného do iných zariadení alebo prijatých z iných zariadení, s uvedením identifikačného kódu zariadenia vymedzeného v nariadení podľa článku 19 smernice 2003/87/ES.“; c) vkladá sa tento nový odsek 6: „Príslušný orgán môže povoliť prevádzkovateľom úložiska CO2 po uzatvorení predložiť zjednodušené správy o emisiách obsahujúce prinajmenšom prvky uvedené v pododsekoch 1 a 9, ak povolenie pre emisie skleníkových plynov neobsahuje žiadne zdroje emisií.“ 9. Na konci oddielu 9 sa vkladá tento nový odsek: „Pre činnosti zachytávania, prepravy a geologického ukladania CO2 sa budú archivovať tieto dodatočné informácie: — tam, kde to prichádza do úvahy, doklady o množstve CO2 vstreknutého do úložiskového komplexu zariadeniami, ktoré vykonávajú geologické ukladanie CO2, — tam, kde to prichádza do úvahy, reprezentatívne súhrnné údaje o tlaku a teplote z prepravnej siete, — tam, kde to prichádza do úvahy, vyhotovenie povolenia na uloženie vrátane schváleného plánu monitorovania podľa článku 9 smernice 2009/31/ES, — tam, kde to prichádza do úvahy, správy predložené podľa článku 14 smernice 2009/31/ES, — tam, kde to prichádza do úvahy, správy o výsledkoch inšpekcií vykonaných podľa článku 15 smernice 2009/31/ES, — tam, kde to prichádza do úvahy, doklady o opatreniach na nápravu prijatých podľa článku 16 smernice 2009/31/ES.“